Moskovium is ’n superswaar, kunsmatige element met die atoomgetal 115 en simbool Mc. Dit is in 2003 in Doebna, Rusland, die eerste sinteties vervaardig deur ’n gesamentlike Amerikaanse en Russiese span. In Desember 2015 was dit een van vier nuwe elemente wat deur die Internasionale Unie van Suiwer en Toegepaste Chemie (IUSTC) en Internasionale Unie van Suiwer en Toegepaste Fisika (IUSTF) erken is. Dit het op 28 November 2016 amptelik die naam "moskovium" gekry. Dit is genoem na die Moskou-oblast, waar Doebna geleë is. Dit is ’n uiters radioaktiewe element wat in ’n laboratorium geskep is en nie sover bekend in die natuur voorkom nie. Sy stabielste bekende isotoop, moskovium-290, het ’n halfleeftyd van net 0,8 sekondes. Op die periodieke tabel kom moskovium in die p-blok in die 7de periode voor. Dit is die swaarste element in die stikstofgroep, groep 15, maar daar is nog nie bevestig dat dit optree soos die swaarder homoloog van bismut net bo hom in dié groep nie.